钦定古今图书集成/明伦汇编/氏族典/第242卷 > 张咏
## 钦定古今图书集成/明伦汇编/氏族典/第242卷 > 张咏

按《宋史张咏传》：“咏字复之，濮州鄄城人。太平兴国五
年，举进士，知崇阳县，再迁著作佐郎。以荐为太子中
允，迁秘书丞。乞掌濮州市征以便养，俄召还。会李沆、
宋湜、寇准连荐其才，以为荆湖北路转运使，超拜虞
部郎中，旬日擢为枢密直学士，出知益州。恩威并用，
蜀民畏而爱之。丁外艰，起复，改兵部郎中。真宗即位”，
加左谏议大夫。咸平初，入拜给事中。二年，同知贡举。
是夏，以工部侍郎出知杭州。五年，马知节自益徙延
州，朝议择可代者，真宗以咏前在蜀治行优异，复命
知益州。归朝，复掌三班。咏中岁疡生脑，颇妨巾栉，求
知颍州，真宗以其公直有时望，命知并州。大中祥符
三年，就转工部尚书。是秋，以江左旱歉，命充昇、宣等
十州安抚使，进礼部。上闻咏脑疡，令薛映驰驿代还，
出知陈州，卒，谥忠定。咏刚方自任，为治尚严猛。少学，
击剑，慷慨好大言，乐为奇节。自号“乖崖”，以为乖则违
众，崖不利物。弟诜，为虞部员外郎。